text: РЕГЛАМЕНТ (ЕС) № 656/2013 НА КОМИСИЯТА
  от 10 юли 2013 година
  за определяне на преходни мерки по отношение на образеца на паспорт, издаден в Хърватия за кучета, котки и порове
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за присъединяване на Хърватия, и по-специално член 3, параграф 4 от него,
  като взе предвид Акта за присъединяване на Хърватия, и по-специално член 42 от него,
  като има предвид, че:
  (1)
  Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1) се отнася, inter alia, до движението към държави членки от трети държави на домашни любимци от видовете, посочени в приложение I към него. Кучетата и котките са изброени в част A, а поровете - в част Б от същото приложение.
  (2)
  В приложение II, част Б, раздел 2 от Регламент (ЕО) № 998/2003 се съдържат списъци на държави и територии, в т.ч. Хърватия, в които към движението с нетърговска цел на домашните любимци се прилагат правила, най-малкото еквивалентни на правилата, предвидени в посочения регламент.
  (3)
  В резултат кучета, котки и порове, придвижвани от тези страни и територии в държавите членки, могат да бъдат придружавани от паспорт, който съответства на образеца, установен в приложение I към Решение 2003/803/ЕО на Комисията от 26 ноември 2003 г. за установяване на образец на паспорт за движение в Общността на кучета, котки и порове (2), и на допълнителните изисквания, определени в приложение II към посоченото решение, с някои необходими приспособявания по отношение на корицата на образеца на паспорта.
  (4)
  От датата на присъединяване на Хърватия кучета, котки и порове следва да бъдат придвижвани от Хърватия в друга държава членка единствено ако са придружени от паспорт, съответстващ на установения в приложение I към Решение 2003/803/ЕО образец и на допълнителните изисквания, определени в приложение II към посоченото решение.
  (5)
  Възможно е обаче празни паспорти, отпечатани от компетентните органи на Хърватия, както и такива, които са разпределени на упълномощените ветеринарни лекари в Хърватия, но все още не са издадени от тях преди датата на присъединяването, все още да бъдат на склад след тази дата.
  (6)
  Същевременно паспортите, издадени преди датата на присъединяването, при спазване на определени условия, следва да продължат да бъдат приемани за преходен период от три години, за да се ограничи административната и финансовата тежест за собствениците на домашни любимци.
  (7)
  Поради това, с цел да се улесни преходът от съществуващия режим към този, който влиза в сила от датата на присъединяване на Хърватия, е целесъобразно да се определят преходни мерки за придвижването на домашни любимци от Хърватия в други държави членки.
  (8)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение нито от страна на Европейския парламент, нито от страна на Съвета,
  ПРИЕ НАСТОЯЩИЯ РЕГЛАМЕНТ:
  Член 1
  Държавите членки разрешават придвижването от Хърватия на тяхна територия на домашни любимци от видовете, посочени в приложение I, части А и Б от Регламент (ЕО) № 998/2003, които се придружават от паспорт, издаден от упълномощен ветеринарен лекар в Хърватия не по-късно от 30 юни 2014 г. и отговарящ на следните изисквания:
  а)
  изготвен е в съответствие с образеца, установен в приложение I към Решение 2003/803/ЕО, и с допълнителните изисквания, посочени в приложение II, част А, част Б, точка 2, букви а) и в) и част В от посоченото решение;
  б)
  чрез дерогация от приложение II, част Б, точка 1 и точка 2, буква б) от Решение 2003/803/ЕО в горната четвърт на заглавната му страница, над думите „Republika Hrvatska“, на син фон (PANTONE REFLEX BLUE) е отпечатан хърватският герб.
  Член 2
  Настоящият регламент влиза в сила, при условие че Договорът за присъединяването на Хърватия влезе в сила и на датата на влизането му в сила.
  Прилага се до 30 юни 2016 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 10 юли 2013 година.